Il ConTOUR FVG al è un zîr di no crodi: pensât par jessi fat in 9 dîs e che al percôr l'ôr de Regjon Friûl - Vignesie Julie, cun cualchi chilometri in Slovenie e tal Venit, plui lâ a ôr dal confin cu l'Austrie a Sud dal Cogliàns.
In plui, il zîr al passe par tantis citâts de storie de Regjon, cul timp che al cuvierç i ultins vincj secui. La storie di contâ a je propite lungje e a je scrite te pagjine fate apueste: ConTOUR FVG Storie. Dut al tache cu le storie dai marinârs, ca si viôt diluncfûr la prime zornade, li ca si passe par Grau, Duìn e Opicine. Si va indenant sul Cjars, puest de batais de Grande Vuere, rivant daspò a lis culinis, libri des storiis di une volte, che a si viodin a Rosacis e Cividât, patrimoni dal UNESCO. Si rive dopo ai monts, li che la storie chê si viôt a je dal ultim secul, plui dure di chei altris puescj. Lant fûr des Dolomitis si passe par Longaron, citât de tragjedie dal Vajont, lâc ca si passe in bande. Si torne di gnûf tal plan passant pai paîs storics di Polcenic, Voleson - spieli de storie de ete di mieç, la Vile Manin, magnific palaç dai venezians. Si siare dut cu 'nt une fermade, che si scuen fâ, a Aquilee cui arest, il museu e il bielisis dom dai romans.
L' atac al è dongje dal puart di Grau in Provincie di Gurize. Si va vie prime su lis rivis e po si vâ in dentri, cul lît a drete e la lagune a çampe. Si passe po pe Isule di Cone, li cal Lusinç al jes tal Adriatic. Subite si rive a lis rivis sù ca puartin al Cjars, cueste alte e di piere sul mâr cal sta pôs metris al disot, te Provincie di Triest.
Lant vie simpri adalt si passe parsore de citât rivant a le bielissime e cognossude Val di Rosandre su la piste pes bicis "Cottur". Si va fûr par moment dal cunfin cu le Slovenie, tornant subite tal Cjars talian, lant vie bande Nord dentri tes culinis e no sul mâr, come fat prime.
Il secont dì al è tal dentri dal Cjars lant vie viars Nord, diluncfûr il cunfin cu le Slovenie in puescj di culinis e monts, tornant viars il centri de Regjon. Su lis culinis dal Cjars di torne te Provincie di Gurize, lant vie lunc lis trinceis de Grande Vuere. Si rive alore tal plan e po dopo al paîs di Cormòns, cun atôr i vignâi e il Cuei; un dai puescj miôr a je la Badie di Rosacis. Vie pai cjamps si pedale bande Nord, viars lis montagnis, rivant a le Provincie di Udin e a Cividât, citât storiche UNESCO dai Celtics e Longobarts.
Si va indenant il tiarç dì te Val dal Natison, fin dongje a Pulfar. Tache alore le rive sù viars il Mont di Joanis, mont no tant alt viodint chês in bande ma cal lasse viodi dai panoramis bielissins de nestre planure, plui di une volte. Il zîr nol passe pe cime ma al fâs il zîr prime a Est e po a Nord dal mont, rivant daspò a lis Juliis cun salidis e discesis ca puartin, ale fin, a le Val dal Tôr. Ancjemò cualchi chilometri su la statâl cun pocjis machinis e dilunc al canalon dal Tôr, fin dongje dal Pas di Tanamee, fin de zornade.
Te cuarte zornade si va, su asfalt, su al Pas di Tanamee, jù al paîs di Ucee e di gnûf sù al Carnizze. Une volte li si jentre te Val di Resie e si tache a lâ jù: la strade a mene jù, tocs drets e curvis, plui dai panoramis ca si visîsi. Rivâts insomp, a Resiute, si svolte a drete cjapant la piste pes bicis Alpe Adria, ex ferovie. Par chiste reson a no tire sù tant e di adalt e si viodin i salts da l'aghe e i puints, plui al è un puest par fermâsi.
Dopo va cjalât ben il Fele di adalt si rive al paîs di Dogne, li ca si lasse la ciclabile e si tache la rive sù su asfalt viars Sompdogne. Plui e mancul 18km cun ator parêts, boscs, glereons e la parêt Nord dal Jôf di Montâs a drete che, cui siei 2753m, e stâ adalt des Juliis talianis. Rivâts in Sompdogne, ancjemò cualchi minût su strade blancje par rivâ al Rifugjo Grego, fin de cuarte tape.
Dal Rifugjo Grego si tache a lâ jù te cuinte zornade, prime su troi larc e po su strade blancje te Val Saisare, li che a bas si à dut ator lis cimis dal grup dal Jôf ca si viodin di dentri dal Bosc di Tarvis. Rivâts a Valbrune si cjape di gnûf la piste pes bicis Alpe Adria, lant jù a Pontebe. Lavîe si tache di gnûf a lâ sù, cu 'nt une biele salide su asfalt bande il Cason di Lance, strade pôc traficade. Le strade a mene su, ma ce ca si viôt su adalt al fâs pasâ la fature fate: il Mont di Zermule cul Zuc da le Vuardie e la Crete di Aip.
La seste zornade a je che plui dure: il prin toc al va dal Cason di Lance a Paulâr, di rive jù su asfalt, par lâ su dopo a Liusûl e traviersâ su strade blancje lant bande Paluce, dentri tes Alpis Cjargnelis. Si va vie su stradelis cence pasâ pal paîs e cjapant po le strade pal Pas di Mont di Crôs su asfalt, un miscliçot di stradis statâl e di paîs.
Lats fûr dal paîs di Timau e tache la cleve su strade blancje viars il Rifugjo Marinelli, prime dentri tal bosc e po fûr tai prâts des malghis. La stradele a tire sù ben e no mâl sul varsant Sud dal grup dal Cogliàns, cunfin Italie-Austrie.
Po vêlu traviersât, a je l'ultime rampe, doi biei tornants su troi cui ultins 100m di rive sù ca puartin a Forcele di Morarêt - Rifugjo Marinelli, 2122m, il puest plui adalt dal ConTOUR FVG.
Il dì dopo, settim toc dal zîr, si tache lant di rive jù dal Rifugjo Marinelli al Tolazzi su strade blancje; e po asfalt fin al paîs di For Davuatri. Tache di gnûf a lâ sù par asfalt-strade blancje-troi fin a Cime di Sapade dulà ca si torne su strade blancje fra prâts e boscs des Dolomitis, tal Venit de bande Nord dal Mont di Siere e dal Clap Grant.
Passâde Sapade si cjate le maravee dal Orrido dell'Acquatona, ca si passe parsore su di un puint di len: scugnî fermâsi! Dopo a son decinis di chilometris di rive jù.
A flanc dal Plâf, tal Cjadovri, su une vecje strade di asfalt, si passe in bande dal Lâc dal Tudaio. Cualchi chilometri su statâl par cjapâ la piste pes bicis a flanc dal Lâc dal Centri Cjadovri, cu 'nt une biele cjalade a lis cimis des Dolomitis li ator. Si rive alore a Longaron; si torne a lâ sù su asfalt rivant al Lâc dal Vajont. La strade a no tire su e no va a straps, a je largje e a puarte a la Val dal Vajont. Simpri su asfalt si passe fûr Nert rivant al Pas di San Svalt, tacant a lâ jù di corse, rivant in un lamp a Cimolais.
L'otâf dì si va jù su asfalt al Lâc di Barcis, in bande dal Ciline e i monts li ator. Rivâts al lâc si svolte a drete sul puint pes bicis par po tacâ le rive sù, su asfalt, ca puarte a Plancjaval cun toc drets e tornants diluc la Val di Caltea. Ale citadele turistiche di Plancjaval si va indenant su le strade panoramiche dal Bosc dal Cansei, rivant a viodi fin al mâr. Si va jù su strade blancje fin insomp, viodint simpri dut il plan e i puescj li ca si passarà tal doman. Rivâts al paîs storic di Polcenic si torne su strade blancje fin a Lavorêt, aromai tal plan.
La novesime zornade, pensade come la fin dal zîr, la rivade dal ConTOUR FVG, a passe pes Provincis di Pordenon, Udin e par ultim Gurize, tornant a li che si veve tacât te citât di Grau. Un daûr chel altri, tancj tocs di asfalt e piste pes bicis, fin a rivâ ale grave dal Midune e dal Ciline tal ambient dai magrêts, passant po pal centri storic di Voleson e, di fûr, i vignâi dilunc le strade fin al puint sul Tiliment. Subite si passe pe storiche Vile Manin; si rive po a lis resultivis pedalant su strade blancje, ca no si smentèin lis bestis e lis plantis. Lant indenant si rive po a le basse e a la lagune e si viodin paîs di une volte, li che si torne a cjapâ la piste internazionâl pes bicis Alpe Adria. La piste a puarte ale citât di Aquilee, li ca il percors al va fûr de piste e al jentre tal centri storic, patrimoni UNESCO, ca no si po no fermasi a viodîlu pe so bielece, maestositât e la cualitât ma soredut la storie cal conte. Il percors al torne di gnûf su la piste pes bicis, passant in bande de Lagune di Maran e rivant in pôc timp a Grau.
ConTOUR FVG al è insome un zîr di 9 zornadis ca ti fâs fâ il zîr ator ator de Regjon Friûl Vignesie Julie, in un mix di asfalt, stradis blancjis e trois, viodint ancje tantiis citâts storichis, nature e ambients bielissins ma soredut dai panoramis ca no si smentein.
La robe miôr fra meteo - ca si intint cjalt e frêt, ploe o nêf - e mût di lâ vie - pensant al trafic e trope int ca je in montagne - par fâ i 700m di lungjece e i 12'000m di rive sù a si consein i mês di Giuin e Setembar.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn